OB ‘wou korrupte Vrede-projek toesmeer, nie ondersoek’ | Netwerk24
OB ‘wou korrupte Vrede-projek toesmeer, nie ondersoek’
Deur Marietjie Gericke 21 Mei 2019 22:05
Die openbare beskermer (OB) wou die Vrede-suiwelprojek waarin die Vrystaatse regering R350 miljoen gepomp het, eerder help toesmeer as om dit behoorlik te ondersoek en die skuldiges aan die pen te laat ry.
So het dr. Roy Jankielsohn, DA-koukusleier in die Vrystaatse wetgewer, op ’n nuuskonferensie in Bloemfontein oor die OB, adv. Busisiwe Mkhwebane, gesê.
Jankielsohn het gepraat oor die beslissing van regter Ronel Tolmay in die hooggeregshof in Pretoria dat Mkhwebane haar plig versuim het om die Guptas se Vrede-suiwelprojek behoorlik te ondersoek.
Hy sê dié hofuitspraak is van kardinale belang.Die hof het ook bevind dat Mkhwebane se verslag ongrondwetlik en ongeldig is, het Jankielsohn gesê.
Netwerk24 het intussen berig Mkhwebane oorweeg die moontlikheid om teen die uitspraak te appelleer, of om aansoek te doen vir regstreekse toegang tot die konstitusionele hof.
Jankielsohn het op die nuuskonferensie gesê terwyl die omstrede Vrede-suiwelprojek van 2013 af vir ses jaar lank die onderwerp van ondersoek van die OB was, is dit ’n skande dat die verslag nou eerder ’n poging blyk te wees om politici te beskerm en die skandaal toe te smeer.
Hy sê die korrupte suiwelprojek is eers deur die vorige OB, adv. Thuli Madonsela, ondersoek.
“Pleks daarvan dat Mkhwebane op die verslag van Madonsela voortgebou het, het sy met haar eie, nuwe verslag begin. Die idee wat ’n mens kry, is dat sy eerder wou help toesmeer as om die skuldige politici aan die pen te laat ry.
“Sy het as’t ware Madonsela se verslag ondermyn en sleutelaspekte daarvan weggelaat.”
Mkhwebane het Ace Magashule, voormalige Vrystaatse premier en nou sekretaris-generaal van die ANC, beveel om remediërende stappe by die Vrystaatse departement van landbou in te stel.
Dit terwyl die kontrak vir die Vrede-suiwelprojek in sy, Magashule, se kantoor onderteken is.
Terwyl ’n verslag van die nasionale tesourie ook bevind het dat daar dissiplinêr teen Peter Thabethe, voormalige departementshoof van die Vrystaatse departement van landbou, opgetree moet word, het Mkhwebane hom ook deel van die proses gemaak en gesê hy moet help om remediërende stappe teen skuldige amptenare in die departement in te stel.
Sy het as’t ware Madonsela se verslag ondermyn en sleutelaspekte daarvan weggelaat
Jankielsohn sê op dié manier het Mkhwebane politici soos Magashule en die twee betrokke voormalige LUR’e van die Vrystaatse departement van landbou, Mosebenzi Zwane en Mamiki Qabathe, laat wegkom met die ongerymdhede sonder dat daar tot dusver enige tugstappe teen hulle gedoen is, of teen Thabethe.
“Mkhwebane het eerder gepoog om die korrupsie ongedaan te probeer maak.”
Jankielsohn sê dat die DA in die Vrystaat sal voortgaan om vir geregtigheid te veg en die regerende party verantwoordbaar te hou.
Dit is die sesde administrasie in die Vrystaatse wetgewer ná 1994 wat nou begin.
“Die DA-koukus het ’n bloudruk opgestel vir die amptelike opposisie in die wetgewer waarvolgens die planne vir ’n alternatiewe regering duidelik uiteengesit word.”
Jankielsohn het ’n afskrif van dié bloudruk aan die media oorhandig.Hy sê die DA sal toesien dat uitstaande sake van die Vrystaatse regering se vyfde termyn in die sesde termyn aandag sal geniet.
* die Vrede-suiwelprojek se ondersoeke en vervolging;
* die Ramkraal-wetgewerkompleks waarop R120 miljoen vermors is sonder dat ’n nuwe wetgewergebou ooit gebou is;
* die korrupte asbeskontrakte;* korrupsie met Vrystaatse behuisingskontrakte waar die hele Vrystaat vol HOP-huise is wat óf nie voltooi is nie, óf so swak gebou is dat dit uitmekaarval;
* omstrede pad- en infrastruktuurprojekte;
* die kaping van die provinsie deur tenderpreneurs; en
* die vrae oor Magashule se nalatenskap in die Vrystaat.Die DA, wat van vyf tot ses setels in die Vrystaatse wetgewer gegroei het, sal van dag een af hard werk en strategiese portefeuljes is reeds aan al ses sy wetgewerlede toegeken.
Meer oor: Adv. Busisiwe Mkhwebane | Dr. Roy Jankielsohn | Verslag | Openbare Beskermer (Ob) | Vrede-Suiwelprojek | Hofuitspraak
Thuli sê sy weet nie van voorlopige Vrede-verslag
OB appelleer dalk teen besluit oor Estina-verslag